Р  А  З  П  О  Р  Е  Ж  Д  А  Н  Е
гр.София, 27.06.2014 Г.
Постъпило е предложение от заместник-председателите и ръководители на колегии във Върховния административен съд и от заместник-председателя и ръководител на Гражданска колегия на Върховния касационен съд за приемане на тълкувателно постановление от Общото събрание на съдиите от Гражданска колегия на ВКС и Първа и Втора колегия на Върховния административен съд по някои противоречиво решавани въпроси по делата по чл. 135, ал. 4 АПК, с които се решават спорове за подсъдност между административни и общи съдилища. Към предложението е приложена цитираната в същото противоречива съдебна практика на смесени петчленни състави на ВКС и ВАС.
Предвид горното и на основание чл.124, ал.2 ЗСВ, следва да бъде образувано тълкувателно дело по описа на ВКС пред общото събрание на съдиите от Гражданска колегия на ВКС и Първа и Втора колегия на ВАС, като бъдат определени докладчици и комисия, включваща представители на двете съдилища /т.6.1 от Правилата за приемане на съвместни тълкувателни постановления от общите събрания на съдиите от НК, ГК и ТК на ВКС и Първа и Втора колегия на ВАС/.

С оглед изложеното
Р  А  З  П  О  Р  Е  Ж  Д  А  М  Е:
І. Да се образува т.д.№ 2/ 2014 г. по описа на ВКС за приемане на съвместно тълкувателно постановление от общото събрание на съдиите от Гражданска колегия на ВКС и Първа и Втора колегия на ВАС по следните въпроси:

1. На кой съд са подсъдни делата по искове за вреди от :

А.       Незаконосъобразни наказателни постановления, действия и бездействия по налагане на административни наказания. Подлежат ли на обезщетяване направените в тези производства разноски ?

Б. Незаконосъобразни действия и бездействия на администрацията на органите на съдебната власт.
В. Транспортно-комуникационни мрежи и съоръжения, собственост на държавата и общините.
Г. Нарушение на права на граждани от незаконни актове, действия или бездействия на държавни органи и длъжностни лица, уреждащи равенство в третирането.
Д. Незаконосъобразни актове, действия или бездействия на съдебните изпълнители в производствата по глава седемнадесета на АПК.
Е. Недопускане на възстановен държавен служител да изпълнява съответната длъжност, както и от други имуществени спорове извън глава шеста от Закона за държавния служител.
Ж. Незаконосъобразни откази, действия и бездействия на длъжностни лица по регистрация по Закона за търговския регистър.
З. Незаконосъобразни актове, действия и бездействия на затворническата администрация при и по повод изпълнение на наказанията „лишаване от свобода” и „пробация”, или задържане с мярка за неотклонение „задържане под стража”.
2. Кой е компетентният съд да се произнесе по подадени жалби :

А. Срещу откази за издаване на скици за земеделски имоти .
Б. Срещу актове по приложението на чл.24а от ЗСПЗЗ.
ІІ. Определяме комисия за изготвяне на проекта за тълкувателно решение в състав:

Съдия Таня Куцарова от ВАС- докладчик
Съдия Илияна Папазова от ВКС- докладчик
Съдия Виолета Главинова от ВАС
Съдия Галина Христова от ВАС

Съдия Бонка Дечева от ВКС

Съдия Веселка Марева от ВКС

ІІІ. Възлагаме на комисията в срок до 04.07.2014 г. да представи становище по допустимостта на искането, след което делото да бъде насрочено за разглеждане в открито заседание съобразно т.9.1 от Правилата за приемане на съвместни тълкувателни постановления от общите събрания на съдиите от НК, ГК и ТК на ВКС и Първа и Втора колегия на ВАС.
ІV. Настоящото разпореждане да се публикува на вътрешните и външните сайтове на ВКС и ВАС заедно с предложението на заместник-председателите и ръководители на колегии във ВКС и ВАС.
ПРЕДСЕДАТЕЛ НА ВЪРХОВНИЯ КАСАЦИОНЕН СЪД:






/ПРОФ.ЛАЗАР ГРУЕВ/

ПРЕДСЕДАТЕЛ НА ВЪРХОВНИЯ АДМИНИСТРАТИВЕН СЪД:





/ГЕОРГИ КОЛЕВ/
